b'\n_START_ARTICLE_\nTapinocephalidae\n_START_SECTION_\nOminaisuudet\n_START_PARAGRAPH_\nTapinocephalidaeen kuuluvien lajien kallo on massiivinen ja suuri. Suurimmilla lajeilla sen pituus voi olla yli puoli metri\xc3\xa4, leveys noin puoli metri\xc3\xa4 ja korkeus suunnilleen 0,4m. Kuono voi olla joko lyhyt kuten Moschopsilla tai pitk\xc3\xa4 kuten Struthiocephalusilla. El\xc3\xa4inten kokonaispituus saattoi olla jopa kolme metri\xc3\xa4._NEWLINE_Hampaat ovat tappimaiset ja varsinainen kulmahammas puuttuu. Silm\xc3\xa4kuopat ovat pienet ja sijaitsevat kokonaan kallon taemmassa osassa. Kallon etuosan luut eiv\xc3\xa4t ole erityisen paksuuntuneita, mutta taempana varsinkin kallon yl\xc3\xa4osa on paksuuntunutta luuta. Paksuus vaihtelee keskinkertaisesta eritt\xc3\xa4in paksuun eri sukujen v\xc3\xa4lill\xc3\xa4. Paksua kalloa lienee k\xc3\xa4ytetty aseena lajikumppaneiden v\xc3\xa4lisess\xc3\xa4 kilpailussa._NEWLINE_Aikaisemmin tutkijat kuten Lieuwe Dirk Boonstra ovat ep\xc3\xa4illeet n\xc3\xa4iden el\xc3\xa4inten el\xc3\xa4neen puolittain vedess\xc3\xa4 kuten soilla sy\xc3\xb6den vesikasvillisuutta. Boonstra uskoi kallon massiivisuuden ja raajojen rakenteen viittaavan t\xc3\xa4h\xc3\xa4n elintyyliin. Toiset ovat taas pit\xc3\xa4neet n\xc3\xa4it\xc3\xa4 terapsideja varsinaisina maael\xc3\xa4imin\xc3\xa4. Robert T. Bakker esitti, ett\xc3\xa4 Tapinocephalidaen terapsidien luiden rakenne, maantieteellinen levinneisyys ja saalistaja-saalis suhde osoittavat niiden olleen aktiivisia ainakin osittain tasal\xc3\xa4mp\xc3\xb6isi\xc3\xa4 t\xc3\xa4ysin maalla el\xc3\xa4vi\xc3\xa4 el\xc3\xa4imi\xc3\xa4. _NEWLINE_Saattaa my\xc3\xb6s olla ett\xc3\xa4 osa Tapinocephalidaen lajeista viihtyi lampien rannalla ja osa suosi kuivempaa ymp\xc3\xa4rist\xc3\xb6\xc3\xa4. On my\xc3\xb6s esitetty etteiv\xc3\xa4t n\xc3\xa4m\xc3\xa4 el\xc3\xa4imet olisi olleet varsinaisesti tasal\xc3\xa4mp\xc3\xb6isi\xc3\xa4, mutta niiden tanakka vartalo ja lyhyt h\xc3\xa4nt\xc3\xa4 olisivat auttaneet l\xc3\xa4mm\xc3\xb6n s\xc3\xa4ilytt\xc3\xa4misess\xc3\xa4 tehden niist\xc3\xa4 k\xc3\xa4yt\xc3\xa4nn\xc3\xb6ss\xc3\xb6 tasal\xc3\xa4mp\xc3\xb6isi\xc3\xa4, vaikka ne eiv\xc3\xa4t itse tuottaneetkaan suurta m\xc3\xa4\xc3\xa4r\xc3\xa4\xc3\xa4 l\xc3\xa4mp\xc3\xb6\xc3\xa4.'